אלעד זרט

אלעד זרט (נולד ב-27 בנובמבר 1983) הוא סופר, משורר, עיתונאי, עורך, מבקר תרבות וחוקר ספרות ישראלי. עורך מוסף "ספרות ותרבות" של ידיעות אחרונות ומרצה בחוג לתקשורת במכללת ספיר. זרט ערך את סדרת השירה של הוצאת עם עובד.

קורות חיים 
אלעד זרט נולד ב-1983 בקריית אתא. למד בבית הספר לקציני ים עכו. סיים לימודי עתודה ושירת כצוללן בשייטת הצוללות (שייטת 7).

בעל תואר ראשון בספרות ופילוסופיה מאוניברסיטת בן-גוריון בנגב ותואר שני בספרות עברית עם התמקצעות בספרות יידיש. מחקרו עוסק במוטיבים פילוסופיים ביצירתו של הסופר יצחק בשביס-זינגר.

זרט מתגורר בתל אביב עם זוגתו ושתי בנותיו.

עיתונאות וספרות 
בשנת 2009 החל זרט לעבוד בעיתון "ידיעות אחרונות", תחילה כמפיק בדסק החדשות ואחר כך כעורך בדסק החוץ של העיתון, עורך המוסף היומי, "24 שעות", ועורך מוסף "ספרות ותרבות" ב-"7 לילות". במקביל, סיקר את תחום הספרות וערך מוספים ספרותיים שקובצו לאנתולוגיות.

זרט כתב תחקירים ומאמרי דעה בתחומים שונים, בהם נושאי תרבות, משבר האקלים, צער בעלי חיים, טבעונות, ממצאים ארכיוניים (כגון: המכתבים האבודים של משפחת דיין והשירים הגנוזים של לאה גולדברג). הוא כותב טור שבועי על משבר האקלים במוסף "ממון שישי" של "ידיעות אחרונות".

ראיין את גדולי הסופרים בישראל ומחוצה לה, בהם: דויד גרוסמן, אברהם ב. יהושע, אורלי קסטל-בלום, צרויה שלו, מאיר שלו, יהושע קנז, מרגרט אטווד, מייקל שייבון, ג'ונתן פרנזן, יו נסבו, ארי דה לוקה ופול אוסטר, וכן משוררים בהם: נתן זך, חיים גורי ועוד.

בשנת 2011 ייסד את מדור השירה של "ידיעות אחרונות", "שיר ביום", שבו הוא מפרסם מדי שבוע שירים של משוררי מקור לצד תרגומים.

בשנת 2017 מונה לעורך סדרת השירה של הוצאת עם עובד.

בשנת 2018 פרסם מדי שבוע, במשך שנתיים, ביקורות על ספרי פרוזה ושירה במוסף "מסלול" של "ידיעות אחרונות".

עם כניסתו לתפקיד עורך הספרות בידיעות אחרונות, בשנת 2021, ייסד זרט את מוסף "ספרות ותרבות", שגדל והפך למוסף עצמאי, מהבולטים בארץ. 

בשנת 2020 יצא ספר השירים הראשון שלו "שומדבר לא ישתווה" בהוצאת אפיק, וזכה לשבחי הביקורת. הספר זכה למענק קרן יהושע רבינוביץ לאמנויות תל אביב.

בשנת 2023 הוציא לאור שני ספרים נוספים — רומן ביכורים "המשלוח", וספר שירה שני "העגל ושירים אחרים" בהוצאת ידיעות ספרים. "המשלוח", רומן עלילתי בדיוני, המתרחש בשנת 2061, ושבמרכזו עומד גיבורו, אדם בן קולמן, ימאי לשעבר, למשפט על שירותו כקצין מכונות בארגו — אוניית משא שהובילה עגלים וטלאים לשחיטה מפורטוגל ומאוסטרליה.  

בביקורת שפורסמה במוסף תרבות וספרות של עיתון הארץ, כתבה אגי משעול:  "'המשלוח' הוא ספר הפרוזה הראשון של אלעד זרט, המתגלה כאן כמספר רב־כישרון. אי־אפשר להפסיק לקרוא את הרומן טורד המנוחה הזה... 'המשלוח' ו'העגל' מעמידים את אלעד זרט בשורה ראשונה של כותבים שיצירתם מדבבת את האילמים והשקופים שבתחתית הסולם, אלה שקולם לא נשמע. בין הכותבים דרור בורשטיין, מאיה ויינברג, איל מגד, רון דהן, סבינה מסג, חן ישראל קלינמן והעיתונאית ארנה רינת שלא מניחה לנו להעלים עין מהעוולות. אבל הכוונה, כך נדמה לי, היא שאנשים יקראו את הספר כיצירה המדברת לא רק על בעלי החיים אלא על הקלות שבה אפשר להסתתר מכוסי עיניים מאחורי וילון".    שיריו התפרסמו בכתבי עת שונים, בהם: "מאזנים", "עתון 77" ו"המוסך".

ערך מבחר מקיף וראשון של שירת אהרן שבתאי. בספר, שיצא ב-2021, מובאים הספרים 'קיבוץ' ו'פריז' בשלמותם, קטעים נרחבים מ'חדר המורים', מ'שבע פואמות', מ'ארצנו', מ'שמש שמש' ומ'טניה' וכן קטעים מספרו האחרון בעריכתו 'פתחתי דלת, ועמדת שם'. כן כונסו כתשעים שירים חדשים שנכתבו בשנת הקורונה.

בשנת 2018 שימש זרט כחבר ועדת השופטים לפרס ברנר ובשנת 2022 כחבר ועדת השופטים לפרס ביאליק.

ספרים

עריכה (בהוצאת עם עובד)
 בעיר ההגירה מאת יותם ראובני (2019).
 פתחתי דלת ועמדת שם מאת אהרן שבתאי (2019).
 לא אבודה בקריון מאת מיטל נסים (2020).
 שפת הנהר / ריקי דסקל (2021).
 מבחר ושירים חדשים 2021-1966 / אהרן שבתאי (מבחר ראשון ומקיף של שירת אהרן שבתאי).
 אבא מחזיק תינוק / תום הדני נוה (2022).
 עבור את הלילה בלוע האש / שחר־מריו מרדכי (2022).

כתיבה
 שומדבר לא ישתווה (שירה) / הוצאת אפיק (2020)
 העגל ושירים אחרים (שירה) / ידיעות ספרים (2023)
 המשלוח (רומן) / ידיעות ספרים (2023)

קישורים חיצוניים 

 נורית גרץ, "ספר שמכה בבטן ובלב": פרופ' נורית גרץ ממליצה על הספר 'המשלוח' של אלעד זרט, שמצליח לדון במעשיו של האדם: "תערובת פרדוקסלית של הזדהות, הבנת הכאב ואכזריות", רבקה מיכאל 103fm, אוגוסט 2023 
 גואל פינטו, שני ספרים חדשים לאלעד זרט, כאן תרבות, 5 בספטמבר 2023 
 ציפי גון גרוס, ראיון על המשלוח והעגל, ספרים רבותיי ספרים, 1 בספטמבר 2023 

 גבי גזית, מראיין את אלעד זרט, ב103fm, 20 בינואר 2016
 אלעד זרט מספר על "שומדבר לא ישתווה", בתוכנית "ספרים סופרים ומה שביניהם", ברדיו קס"ם, דרך אתר Youtube, 1 ביולי 2020
 שלומי חתוכה מראיין את אלעד זרט, ב"ברית מילה", כאן תרבות, 20 ביולי 2020

הערות שוליים

2020 09
משוררים ישראלים
עורכים ישראלים
בוגרי בית הספר לקציני ים עכו
חיילי חיל הים הישראלי
בוגרי אוניברסיטת בן-גוריון בנגב
סגל ידיעות אחרונות
משוררים כותבי עברית
מבקרי ספרות ישראלים
טבעונים ישראלים
תל אביב-יפו: אישים
ישראלים שנולדו ב-1983